Na dźěćacych bibliskich dnjach so z historiskej namakanku zaběrali
Slepo (CK/SN). Jerome, Lennox a Andreas rjedźa kamjenje. Hólcy su cyle zahoriće při wěcy, „dokelž je to cool“, kaž Lennox praji. Hdyž su kamjenje suche, woni je pomoluja. Slepjanska fararka Jadwiga Malinkowa mjenuje je „žiwe kamjenje“. W jeje wosadźe wotměchu so wot předwčerawšeho hač do dźensnišeho dźěćace bibliske dny.
„Tři zajimawe dny kołowokoło bibliskeje łódźe“ přewjedu hižo štwórty raz. Stajnje w lětnich abo nazymskich prózdninach dožiwja dźěći zhromadny čas a zaběraja so z wěcami, kotrež w šuli lědma rólu hraja. Přihotowanska skupina do toho temy wupyta. „Wjele wužórli so z toho, štož so we wsy stawa. Tak sej dźěći swoju domiznu wotkryja a sej ju bóle waža“, praji Jadwiga Malinkowa. Jónu zaběrachu so z pódu, druhi raz napodobnichu z lego-kamjenjemi bibliske stawizny. Loni stejachu bibliske podawki z łódźemi w srjedźišću, při čimž hraješe runje natwarjena archa Noacha na farskej zahrodźe wosebitu rólu.
szl_Latn ces_Latn szl_Latn